B. Bugár, podpredseda NR SR: (2004-06-25):
Teraz dávam slovo pánovi poslancovi Blajskovi, ktorý včera začal svoje vystúpenie a nemohol dokončiť vzhľadom na to, že sme rokovali do 19.00 hodiny. Pán poslanec, nech sa páči, máte slovo. A. Blajsko, poslanec: Ďakujem, pán predsedajúci. Tak ako bolo oznámené, budem pokračovať v rozprave k materiálu správa o vyhodnotení vládnych materiálov vo vzťahu k rómskym komunitám za roky 2001 až 2003. Program Podpora rómskej menšiny v oblasti vzdelávania, zlepšenia predškolského a základného vzdelania, založenie a činnosť komunitných centier – z PHARE bolo poskytnutých v tomto období 1 700 000 EUR, kofinancovanie 675 000 EUR, spolu 2 375 000 EUR. Program Ďalšia integrácia rómskych detí v oblasti výchovy a vzdelávania, zlepšenie životných podmienok, integrovaný systém vzdelávania, pomoc obciam pri budovaní infraštruktúry – z PHARE bolo poskytnutých 1 mil. EUR, s kofinancovaním 50 000 EUR. Program Podpora infraštruktúry pre rómske osady, zabezpečenie vybudovania základnej infraštruktúry v osadách a uskutočňovanie komunitných prác – z PHARE bola poskytnutá dotácia až 8 300 000 EUR, s kofinancovaním 8 400 000 EUR, spolu 16 700 000 EUR. Pri hodnotení realizácie stratégie v rokoch 2001 a 2002 sa konštatuje, že je nevyhnutný razantnejší prístup v riešení najproblematickejších oblastí, v čom je potrebná lepšia koordinácia rezortov. Vyhodnotenie koncepcie politiky vlády Slovenskej republiky za rok 2003. Ide o verbálne hodnotenie plnenia konkrétnych úloh podľa jednotlivých rezortov. Materiál len v minimálnej miere uvádza prostriedky vynaložené na realizáciu úloh. Z finančne najzaujímavejších úloh je projekt zlepšenie príspevku prístupu Rómov k zdravotnej starostlivosti, financovaný z prostriedkov dotácie z PHARE vo výške 1 250 000 EUR, v kofinancovaní 460 000 EUR, v celkovej hodnote 1 710 000 EUR. Projekt sa realizuje, tento, ktorý som spomínal, od januára 2004 až do konca roka 2005. Správu o vyhodnotení vládnych materiálov vo vzťahu k rómskym komunitám za roky 2001 až 2003 možno charakterizovať tak, že je určitým pokusom o popísanie vládnych dokumentov prijatých vo vzťahu k rómskym komunitám na uvedené obdobie, ako aj o popísanie realizácie úloh. Treba však poukázať na to, v skutočnosti nejde o hlbšiu analýzu realizácie úloh z hľadiska konkrétnych úloh, vecného zamerania opatrení, nositeľov úloh, vynakladaných finančných prostriedkov z verejných zdrojov. Hodnotiaca časť je skôr všeobecným popisom, pričom veľkú časť správy tvoria podklady jednotlivých rezortov a vyšších územných celkov na plnenie úloh. Správu nemožno považovať za komplexnú aj preto, že neobsahuje ucelené vyhodnotenia a vyhodnotenie realizácie prijatých strategických zámerov, opatrení a úloh z hľadiska vynaložených finančných prostriedkov. Tento nedostatok priznáva aj vláda v prerokovanej správe, keď konštatuje, že nedostatočné je finančné vyhodnotenie stratégie. Požiadavku vyčíslenia finančných prostriedkov z verejných zdrojov dávame do pozornosti predovšetkým z toho dôvodu, aby bol obraz o finančnej náročnosti realizácie stratégie, ako aj v prínosoch a efektoch, ktoré sa dosiahli pomocou finančných vkladov. Ako z materiálu vyplýva, na riešenie stratégie vo vzťahu k rómskym komunitám sa vynaložilo v roku 2001 až 2002 viac ako 1,5 mld. slovenských korún, z toho prostredníctvom jednotlivých rozpočtových kapitol, ako Všeobecná pokladničná správa a ďalšie rezorty, ministerstvá a krajské úrady 451 mil. a v rámci projektov PHARE ide o sumu 1 083 mil. slovenských korún. Poznamenávame, že sme vykonali prepočet prostriedkov poskytnutých v rámci projektov PHARE na ich vyjadrenie v korunách, pričom sme použili kurz 40 korún za euro. Sme toho názoru, že značná suma finančných prostriedkov nasmerovaná na riešenie problémov rómskej komunity v rokoch 2001 a 2002 sa už mala reálne prejaviť na určitých konkrétnych výsledkoch. Treba kriticky poukázať na to, že sa konkrétnejšie nehodnotia dosiahnuté efekty a prínosy realizovaných projektov a opatrení. Tento nedostatok sa v plnom rozsahu dotýka najmä prostriedkov čerpaných v rámci projektov PHARE. Očakávali sme, že z prehľadu účinnosti vynakladaných finančných prostriedkov sa hlbšie zhodnotia realizované prostriedky takéhoto charakteru, ako je Program zlepšovania situácie Rómov na Spiši, ďalej Program podpory riešenia menšiny v oblasti vzdelávania, Program podpory infraštruktúry pre rómske osady a podobne. Bližšie sa mali uviesť aj prínosy z uplatnenia sociálnych terénnych pracovníkov, rómskych asistentov, ale aj programov budovania nájomných obecných bytov pre občanov v hmotnej núdzi a podobne. Materiál sa vo viacerých častiach dotýka všeobecnej problematiky, konkrétne otázok poskytovania sociálnej pomoci občanom v hmotnej núdzi, resp. zlepšovania výchovy a vzdelávania na školách s vyučovacím jazykom menšín, čím sa do hodnotenia dostávajú aj prvky, ktoré sa nedotýkajú len rómskych komunít. Uvedomujeme si zložitosť problematiky hodnotenia stratégie vo vzťahu k rómskym komunitám, treba však činnosť rezortov koordinovať tak, aby Národná rada i široká verejnosť vrátane rómskych občanov dostala ucelenú a komplexnú informáciu o realizácii úloh. Ale čo je ešte dôležitejšie, čo sa konkrétne dosiahlo pomocou značných čiastok finančných prostriedkov a ako sa to odrazilo na zlepšení sociálnych a životných podmienok Rómov v rámci ich integrácie. Vážené kolegyne a kolegovia, možno si dávate otázku aj vy, prečo sa zaoberám touto problematikou. Zverejním vám jeden list, ktorý chcem odovzdať pánovi podpredsedovi. Prečítam z neho pár myšlienok a na záver by som potom zacitoval návrh uznesenia, ktorý by mal odkryť tento problém, ktorý som už skôr spomenul. Citujem z listu, ktorý mi bol doručený do Národnej rady, ide o projektové mafie na Slovensku: „Ročne sa v Slovenskej republike prefinancuje na tzv. rómske projekty stovky miliónov korún. V nasledovnom materiáli si nebudeme všímať rôzne nadácie, ktoré čerpajú na rómske projekty financie z ambasád krajín a zo zahraničia od tzv. donorov, filantropov a podobne. Je smutné, že za tieto peniaze neurobia pre Rómov nič konkrétne, ale budujú svoju infraštruktúru, vybavenie a slúžia záujmom donorov a sponzorov. Pozornosť zameriame čisto na projekty financované z fondov Európskej únie, do ktorých Slovenská republika bude taktiež prispievať a sú kofinancované Úradom vlády Slovenskej republiky. Často vyššie uvedené organizácie sponzorované výdatne donormi čerpajú aj tieto financie cez Európsku úniu a aj Úrad vlády Slovenskej republiky, resp. rezorty. Postupne vznikla na Slovensku vysokoorganizovaná skupina ľudí a sieť vzájomne sa kryjúcich a prihrávajúcich si organizácií, ktoré nemožno nazvať inak ako projektová mafia. Miliardy, ktoré sú oficiálne určené na pomoc zbedačeným Rómom na Slovensku, nenájdeme u týchto Rómov. Malý zlomok týchto peňazí je v letákoch, knižkách, CD, propagačných filmoch, ktoré sú prezentované a rozdávané na recepciách v Zichyho paláci a inde. A najmenšia časť sa ujde skutočne Rómom formou občerstvenia, keď sedia na školeniach, sú radi, že dostanú obložené chlebíčky a minerálku, preto stále chodia tí istí Rómovia na tie isté školenia a tie isté kurzy. Projektová mafia dosiahla vysokú úroveň profesionality, všetko je v súlade so zákonom, predpismi, iba stav rómskej menšiny sa na radosť žiadateľov o financovanie a projekty stále zhoršuje. Žiadna kontrola ani NKÚ ju nevyvedie z miery, všetky účty sedia. Ale i tu sa dajú nájsť chyby. Keď porovnáme učené materiály v jednotlivých vydaných smerniciach a knihách za rómske peniaze, zistíme, že sa stále opakujú. Aj tak ich nikto nečíta. Keď je to už raz v počítači, stačia drobné korektúry a citácie a hneď je nový materiál. Ďalšia vec, opakujú sa školení ľudia, opakujú sa školitelia, opakujú sa firmy, jedna faktúra sa nachádza vo viacerých projektoch od rozličných donorov.“ A mohol by som takto pokračovať, nechcem citovať mená, zatiaľ, ja si myslím, že pán podpredseda vlády, ktorému odovzdám tento materiál aj s menným zoznamom, urobí náležité kroky z hľadiska preverenia tejto situácie, ktorá ma iniciovala k tomu, aby som k danému predmetnému materiálu vystúpil. Ctení kolegovia, kolegyne, dovoľte mi, aby som predniesol návrh uznesenia k tejto správe: Národná rada Slovenskej republiky podľa § 128 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky žiada vládu Slovenskej republiky, aby predložila Národnej rade Slovenskej republiky správu o kontrole efektívnosti a využívania a možného zneužitia finančných zdrojov, ktoré sú uvedené v správe o vyhodnotení vládnych materiálov vo vzťahu k rómskym komunitám za roky 2001 až 2003. Ďakujem za pozornosť.